ที่ นร 1004/ว 18                                                            

สํานักงาน ก.พ.

ถนนติวานนท์ จังหวัดนนทบุรี 11000

11 ธันวาคม 2556

 

เรื่อง     การอนุมัติคัดเลือกจากบัญชีผู้สอบแข่งขันได้

เรียน    (เวียนกระทรวง กรม และจังหวัด)

อ้างถึง   หนังสือสํานักงาน ก.พ. ที่ นร 1004.1/ว 16 ลงวันที่ 11 ธันวาคม 2551


อื่นๆ -           ตามหนังสือที่อ้างถึง ก.พ. กําหนดกรณีเหตุพิเศษซึ่งส่วนราชการอาจคัดเลือกบุคคลเพื่อบรรจุเข้ารับราชการและแต่งตั้งให้ดํารงตําแหน่งได้โดยไม่ต้องสอบแข่งขันในกรณีต่าง ๆ โดยกําหนดข้อ 1 (6) กรณีอื่นที่ ก.พ. อนุมัติ มาเพื่อทราบและถือปฏิบัติ ความแจ้งแล้ว นั้น

          บัดนี้ ก.พ. ได้พิจารณามีมติอนุมัติให้ส่วนราชการอาจคัดเลือกบุคคลเพื่อบรรจุเข้ารับราชการโดยไม่ต้องสอบแข่งขันได้ กรณีที่ส่วนราชการมีตําแหน่งว่างในตําแหน่งประเภททั่วไป ระดับปฏิบัติงานและตําแหน่งประเภทวิชาการ ระดับปฏิบัติการ ซึ่งต้องการบุคคลที่มีวุฒิการศึกษาอย่างเดียวกัน และมีความรู้ความสามารถ ทักษะและสมรรถนะที่เหมือนหรือใกล้เคียงกันกับตําแหน่งที่ได้มีการสอบแข่งขันและขึ้นบัญชีไว้ ให้ส่วนราชการสามารถคัดเลือกจากบัญชีผู้สอบแข่งขันได้ในตําแหน่งหนึ่งไปขึ้นบัญชีเป็นผู้ได้รับการคัดเลือกในตําแหน่งอื่นได้ โดยเรียกผู้สอบแข่งขันได้มารับการประเมินความเหมาะสมกับตําแหน่งเป็นจํานวนสามเท่าของตําแหน่งว่าง แต่ไม่น้อยกว่าสิบคน โดยเรียกตั้งแต่ลําดับแรกของผู้ที่ยังไม่ได้รับการบรรจุไปตามลําดับต่อกันเรื่อย ๆ โดยไม่ซ้ํากัน และเมื่อเรียกจนถึงคนสุดท้ายในบัญชีแล้ว แต่บัญชียังไม่ยกเลิกให้ย้อนกลับมาเริ่มเรียกตั้งแต่ลําดับแรกของผู้ที่ยังไม่ได้รับการบรรจุอีก ในกรณีที่มีผู้สอบแข่งขันได้เหลือในบัญชีน้อยกว่าสิบคน ให้เรียกตามจํานวนที่เหลือในบัญชีได้ ทั้งนี้ คําว่า “ตําแหน่งอื่น” ให้หมายถึง ชื่อตําแหน่งเดียวกันแต่ต่างส่วนราชการด้วย และให้ดําเนินการตามหลักเกณฑ์ วิธีการ และเงื่อนไข ดังต่อไปนี้

                    1. ให้ส่วนราชการตั้งคณะกรรมการดําเนินการคัดเลือกจากบัญชีผู้สอบแข่งขันได้ในตําแหน่งหนึ่งไปขึ้นบัญชีเป็นผู้ได้รับการคัดเลือกในตําแหน่งอื่นขึ้นคณะหนึ่ง ประกอบด้วย ข้าราชการพลเรือนผู้ดํารงตําแหน่งประเภทอํานวยการหรือผู้ได้รับมอบหมาย จํานวนไม่น้อยกว่า 3 คน โดยตั้งกรรมการคนหนึ่ง เป็นประธานกรรมการและตั้งผู้แทน ก.พ. เป็นกรรมการด้วย

                    2. ให้คณะกรรมการตาม 1. ดําเนินการประเมินความเหมาะสมกับตําแหน่งของผู้ที่จะนํารายชื่อไปขึ้นบัญชีโดยกําหนดวิธีการประเมิน ซึ่งอาจดําเนินการโดยวิธีสัมภาษณ์ วิธีสอบข้อเขียน วิธีสอบปฏิบัติหรือวิธีอื่นใด วิธีหนึ่งหรือหลายวิธีก็ได้ตามความเหมาะสม ในการนี้ คณะกรรมการอาจตั้งกรรมการสัมภาษณ์ กรรมการออกข้อสอบ กรรมการทดสอบการปฏิบัติงาน หรือกรรมการอื่นหรือเจ้าหน้าที่ให้ดําเนินการในเรื่องต่าง ๆ ได้ตามความจําเป็น

                    การตัดสินว่าผู้ใดเป็นผู้ผ่านการประเมินความเหมาะสมกับตําแหน่ง ให้ถือเกณฑ์ว่าต้องเป็นผู้ได้คะแนนประเมินความเหมาะสมกับตําแหน่งรวมทั้งสิ้นไม่ต่ํากว่าร้อยละ 60

                    3. ให้ส่วนราชการตาม 1. ดําเนินการเกี่ยวกับการเรียกผู้สอบแข่งขันได้ในตําแหน่งหนึ่งมาเพื่อเข้ารับการประเมินความเหมาะสมกับตําแหน่งอื่นตาม 2. ดังนี้

                              (1) ประสานกับส่วนราชการเจ้าของบัญชีผู้สอบแข่งขันได้เพื่อให้ได้ชื่อและที่อยู่ของผู้สอบแข่งขันได้ในบัญชี ที่ยังไม่ได้รับการบรรจุเรียงตามลําดับ ตามจํานวนที่ ก.พ. กําหนด

                              (2) แจ้งให้ผู้สอบแข่งขันได้ตามรายชื่อและจํานวนตาม 3 (1) สมัครเข้ารับการประเมินความเหมาะสมกับตําแหน่ง โดยแจ้งเป็นหนังสือส่งทางไปรษณีย์ด่วนพิเศษ (EMS) ก่อนวันเริ่มรับสมัครไม่น้อยกว่า 5 วัน และกําหนดระยะเวลารับสมัครไม่น้อยกว่า 3 วันทําการ ทั้งนี้ ในหนังสือดังกล่าวให้แจ้งด้วยว่า

                                        ก. ผู้ที่ไม่ประสงค์จะสมัครเข้ารับการประเมินความเหมาะสมกับตําแหน่ง หรือสมัครเข้ารับการประเมินแล้ว แต่ไม่ได้รับการคัดเลือก ยังคงมีชื่ออยู่ในบัญชีผู้สอบแข่งขันได้ในตําแหน่งเดิมและมีสิทธิอยู่ตามเดิม

                                        ข. ผู้ได้รับแจ้งให้สมัคร หรือผู้สมัครเข้ารับการประเมินความเหมาะสมกับตําแหน่งหรือผู้ที่ได้รับการคัดเลือกในตําแหน่งที่ประเมินนี้ ผู้ใดถูกยกเลิกจากบัญชีผู้สอบแข่งขันได้ในตําแหน่งที่ใช้เพื่อการคัดเลือกบรรจุหรือได้รับการเรียกตัวและได้แจ้งความจํานงเป็นลายลักษณ์อักษรแล้วว่าจะรับการบรรจุ หรือได้รับการบรรจุและแต่งตั้งในตําแหน่งที่ใช้เพื่อการคัดเลือกบรรจุ หรือในตําแหน่งอื่น ๆ ของการสอบครั้งเดียวกันกับตําแหน่งดังกล่าว ผู้นั้นหมดสิทธิเข้ารับการประเมิน หรือหมดสิทธิที่จะเป็นผู้ได้รับการคัดเลือก หรือหมดสิทธิที่จะได้รับการบรรจุและแต่งตั้งในตําแหน่งที่ประเมินนี้ แล้วแต่กรณี

                                        ค. การประเมินความเหมาะสมกับตําแหน่งจะใช้วิธีการตาม 2. วิธีใดวิธีหนึ่ง หรือหลายวิธีก็ได้

                    4. ให้ส่วนราชการตาม 1. กําหนดเลขประจําตัวผู้สมัครเข้ารับการประเมินความเหมาะสมกับตําแหน่ง ตามลําดับก่อนหลังที่สมัคร และประกาศรายชื่อผู้มีสิทธิเข้ารับการประเมินโดยมีสาระสําคัญดังนี้ เลขประจําตัวผู้เข้ารับการประเมิน เลขประจําตัวผู้สอบแข่งขันได้ในบัญชีเดิม ชื่อตําแหน่งในบัญชีเดิม และชื่อ – ชื่อสกุล

                    5. การขึ้นบัญชีเป็นผู้ได้รับการคัดเลือก ให้เรียงลําดับที่จากผู้ได้คะแนนมากไปน้อย ถ้าได้คะแนนเท่ากันให้ผู้ได้รับเลขประจําตัวเข้ารับการประเมินก่อนเป็นผู้อยู่ในลําดับที่ดีกว่าและให้ส่วนราชการตาม 1. ประกาศการขึ้นบัญชีเป็นผู้ได้รับการคัดเลือกในตําแหน่งอื่นนั้นเรียงตามลําดับที่ โดยมีสาระสําคัญตาม 4. ด้วย และส่งประกาศการขึ้นบัญชีนั้นไปยังส่วนราชการเจ้าของบัญชีตาม 3 (1) จํานวน 1 ชุด ภายใน 5 วันทําการ นับแต่วันประกาศการขึ้นบัญชี

                    6. เมื่อจะเรียกผู้ได้ขึ้นบัญชีเป็นผู้ตามลําดับที่ในบัญชีให้ตรวจสอบกับส่วนราชการเจ้าของบัญชีตาม 5. มารายงานตัวเพื่อรับการบรรจุตามลําดับที่ในบัญชีให้ตรวจสอบกับส่วนราชการเจ้าของบัญชีตาม 3 (1) เสียก่อนว่า ผู้ที่จะเรียกมารายงานตัวนั้นยังคงมีสิทธิที่จะได้รับการบรรจุและแต่งตั้งตาม 3 (2) ข. แล้วจึงมีหนังสือเรียกผู้นั้นมารายงานตัว โดยส่งทางไปรษณีย์ด่วนพิเศษ (EMS) ทั้งนี้ วันที่กําหนดให้มารายงานตัวต้องเป็นวันที่หลังจากที่มีหนังสือให้มารายงานตัวไม่น้อยกว่า 5 วัน และในวันที่ผู้สอบแข่งขันได้มารายงานตัวให้ตรวจสอบผู้ที่มารายงานตัวเพื่อจะรับการบรรจุด้วยว่า ผู้นั้นยังคงเป็นผู้มีสิทธิที่จะได้รับการบรรจุและแต่งตั้งตาม 3 (2) ข. อยู่หรือไม่ หากผู้นั้นยังคงมีสิทธิที่จะได้รับการบรรจุและแต่งตั้งอยู่ ก็ให้ผู้นั้นแสดงความจํานงเป็นลายลักษณ์อักษรว่า จะรับการบรรจุและแต่งตั้งในตําแหน่งที่มารายงานตัวครั้งนี้ และขอสละสิทธิการบรรจุและแต่งตั้งในตําแหน่งอื่น ๆ ในการสอบครั้งเดียวกันกับตําแหน่งที่จะรับการบรรจุครั้งนี้ แล้วส่งหลักฐานการสละสิทธินั้นไปขอให้ส่วนราชการเจ้าของบัญชีตาม 3 (1) คัดชื่อผู้นั้นออกจากบัญชีผู้สอบแข่งขันได้เดิม และส่งหลักฐานการสมัครสอบของผู้นั้นที่มีอยู่ทางส่วนราชการเจ้าของบัญชีเดิมมาให้โดยเร็ว แล้วสั่งบรรจุและแต่งตั้งตามลําดับที่ในบัญชีผู้ได้รับการคัดเลือก

          จึงเรียนมาเพื่อโปรดทราบและถือปฏิบัติต่อไป ทั้งนี้ ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายนนทิกร กาญจนะจิตรา)

เลขาธิการ ก.พ.


อื่นๆ - ศูนย์สรรหาและเลือกสรร

โทร. 0 2547 1941, 0 2547 1943 - 4, 0 2547 1946

โทรสาร 0 2547 1954